b'\n_START_ARTICLE_\nPuustelli\n_START_PARAGRAPH_\nPuustelli eli virkatalo (< ruots. bost\xc3\xa4lle) on tarkoittanut Ruotsissa ja Suomessa joko sotilas-, siviili- tai kirkollisen viran haltijalle luovutettua palkkatilaa. Sotilasvirkatalo (my\xc3\xb6hemmin valtionvirkatalo) oli Ruotsin kruunun ruotujakolaitoksen sotap\xc3\xa4\xc3\xa4llyst\xc3\xb6lle luovuttama palkkatila. T\xc3\xa4m\xc3\xa4n lis\xc3\xa4ksi oli my\xc3\xb6s papiston virkataloja, kuten kirkkoherranvirkatalo eli pappila ja kappalaisenvirkatalo eli kappalaisenpappila, joista my\xc3\xb6s saatettiin k\xc3\xa4ytt\xc3\xa4\xc3\xa4 nimityst\xc3\xa4 puustelli._NEWLINE_Virkataloja on rakennettu my\xc3\xb6s Suomen itsen\xc3\xa4isyyden aikana kaupunkien ja kuntien johtajien sek\xc3\xa4 ylimpien virkamiesten k\xc3\xa4ytt\xc3\xb6\xc3\xb6n. Esimerkiksi l\xc3\xa4\xc3\xa4k\xc3\xa4rin talo tai el\xc3\xa4inl\xc3\xa4\xc3\xa4k\xc3\xa4rin talo rakennettiin moniin Suomen kuntiin sotien j\xc3\xa4lkeisell\xc3\xa4 j\xc3\xa4lleenrakennuskaudella - molemmat esimerkit liittyv\xc3\xa4t ao. ammattien kehitykseen. Korkeatasoisella virka-asunnolla voitiin houkutella syrj\xc3\xa4seutujen kuntiin virkamiehi\xc3\xa4. Virkatalo tarjottiin palkan osana (luontoisetuna). Virkatalot j\xc3\xa4iv\xc3\xa4t v\xc3\xa4hitellen pois k\xc3\xa4yt\xc3\xb6st\xc3\xa4 1970-luvulla sek\xc3\xa4 yleisen asumistason nousun my\xc3\xb6t\xc3\xa4, ja my\xc3\xb6s henkil\xc3\xb6verotuksen muutosten takia. Virka-asuntoja alettiin verottaa ja niiss\xc3\xa4 asumisesta tuli kallista. 1970-luvulta l\xc3\xa4htien pappiloita ja muita virkataloja onkin joko myyty yksityisille tai muutettu toiseen k\xc3\xa4ytt\xc3\xb6\xc3\xb6n.\n_START_SECTION_\nSotilasvirkatalot\n_START_PARAGRAPH_\nKuningas Kaarle XI uudisti ruotujakolaitosta 1679\xe2\x80\x931680 siten ett\xc3\xa4 virkatalon haltijalla ei ollut en\xc3\xa4\xc3\xa4 perint\xc3\xb6oikeutta tilaan. Samoihin aikoihin toimeenpantiin aatelille luovutettujen tilojen peruuttaminen kruunulle eli reduktio, mik\xc3\xa4 lis\xc3\xa4si kruununtilojen lukum\xc3\xa4\xc3\xa4r\xc3\xa4\xc3\xa4._NEWLINE_Sotilasvirkamiehille, upseeristolle ja aliupseeristolle annettiin palkkatilaksi puustelli eli kruunun omistama maatila. He saivat ja heid\xc3\xa4n odotettiinkin asuvan tilallaan rauhan aikana ja viljelev\xc3\xa4n sek\xc3\xa4 pit\xc3\xa4v\xc3\xa4n rakennukset kunnossa. Muuhun palkkaukseen voitiin osoittaa joidenkin talojen, tavallisesti l\xc3\xa4hitalojen, verotulot. Puustelli oli sit\xc3\xa4 mahtavampi mit\xc3\xa4 oli sotilaan asema j\xc3\xa4rjestelm\xc3\xa4ss\xc3\xa4. Eversti sai tavallisesti kartanon ja alempiarvoiset sotilaat ja virkamiehet aina luokkaa pienemm\xc3\xa4n talon._NEWLINE_Tavallista oli, ett\xc3\xa4 puustellin haltija antoi tilan vuokralle vuokraviljelij\xc3\xa4lle eli lampuodille ja asui itse muualla. Lampuoti joutui maksamaan vuokraa puolet tilan tuotosta. Sotaretket saattoivat kest\xc3\xa4\xc3\xa4 vuosia ja ainakin sin\xc3\xa4 aikana tilaa viljeli ja hoiti lampuoti._NEWLINE_Kruunu velvoitti puustellin haltijan pit\xc3\xa4m\xc3\xa4\xc3\xa4n rakennukset ja maat kunnossa. Kruunun virkamiehet tekiv\xc3\xa4t tarkastuksia kolmen vuoden v\xc3\xa4lein ja aina haltijan vaihtumisen yhteydess\xc3\xa4. Jos tilaa oli hoidettu huonosti, joutui puustellin haltija maksamaan korvauksia kruunulle. Jos tilalla oli suoritettu merkitt\xc3\xa4vi\xc3\xa4 parannuksia, kuten ojitettu uusia maita ja rakennettu tai kunnostettu taloja, saattoi uusi haltija joutua maksamaan edelliselle korvauksia tehdyist\xc3\xa4 parannuksista._NEWLINE_Kruunu antoi tarkat m\xc3\xa4\xc3\xa4r\xc3\xa4ykset puustellien rakennuksista. Tavallisesti kyseess\xc3\xa4 oli kuitenkin vanha asuttu tila ja rakennuksia korjailtiin ja uusittiin ajan kanssa. Uusia puustelleja rakennettaessa kruunulla oli mallipiirustuksia._NEWLINE_Suomen siirrytty\xc3\xa4 Ven\xc3\xa4j\xc3\xa4n vallan alle vuonna 1809 lakkasi virkatalovelvollisuus. Talojen silloiset haltijat saivat asua niiss\xc3\xa4 kuolemaansa saakka._NEWLINE_Puustelleja on ollut kaikkiaan noin 840. Suuri osa niist\xc3\xa4 on s\xc3\xa4ilynyt meid\xc3\xa4n p\xc3\xa4iviimme saakka. Osa on valtion omistuksessa ja museoitu, osa on annettu vuokralle ja osa on myyty._NEWLINE_Esimerkiksi Kaarinassa on yh\xc3\xa4 j\xc3\xa4ljell\xc3\xa4 kolme puustellia. Everstin virkatalo oli Kuusiston kartano, joka on Museoviraston hallinnoima museo. Vaarniemen entinen kapteeniluutnantin virkatalo on myyty yksityiselle henkil\xc3\xb6lle. Mattelm\xc3\xa4ki on entinen korpraalin virkatalo ja siell\xc3\xa4 harjoitetaan tilausravintolatoimintaa.'